Rosa Lund (EL), 2025-12-12:
Tak for det.
Da vores sundhedsordfører, hr. Peder Hvelplund, desværre ikke kunne være her i dag, er det mig, der har fået æren af at være vikar.
Og det er jeg faktisk rigtig glad for.
Som ligestillingsordfører synes jeg, at det her er et virkelig vigtigt forslag.
Det er et forslag, som taler ind i en debat, vi har haft i ret lang tid, uden at der er sket så meget, nemlig at kvinder bliver glemt i sundhedssystemet.
Derfor vil jeg gerne starte med at sige tak til jer, der har stillet forslaget.
Det er dejlig konkret, det er sindssyg vigtigt, og man kan også godt argumentere for, at jeg lige for tiden har en egen interesse i det her forslag, selv om jeg bor i København, hvor der er efterfødselsklinikker i forvejen.
Men det er vigtigt for os i Enhedslisten, at det kommer til at gælde i hele landet.
Jeg vil også gerne sige tak til alle jer, der har skrevet under, og til jer, der har stillet forslaget, og særlig tak, fordi I tog jer tid til at komme forbi mit kontor for noget tid siden og fortælle om vigtigheden af efterfødselsklinikker og om vigtigheden af det her forslag og af, at vi gør noget ved det her problem.
Kvinder udgør jo halvdelen af befolkningen, og hele befolkningen er jo sådan set blevet til i en livmoder, født enten vaginalt eller ved et kejsersnit.
Og fødsler har konsekvenser.
Ud over at der selvfølgelig kommer nogle dejlige børn til verden, er der desværre også mange kvinder, der brister og får fysiske skavanker, smerter og en lang række andre problemer.
Jeg har ikke lyst til at gentage de voldsomme tal for, hvor tit de her fødselsskader sker, måske nok mest, da jeg selv om ikke så længe står i en situation, hvor der er en rimelig stor chance for – eller risiko, skal man måske sige – at jeg selv får skader.
Tallene har mange af mine kollegaer også allerede ridset op.
Ikke desto mindre sker der fødselsskader, og det nuværende tilbud er ikke tilstrækkeligt.
Alt for mange kvinder oplever, at 8-ugersundersøgelsen hos egen læge er utilstrækkelig, og at de slet ikke bliver grebet i de alvorlige problemstillinger, de har.
Det er problemstillinger, der har store konsekvenser for deres fysik, for deres psykiske trivsel, for deres familier og derfor for os som samfund.
Der er en stor politisk opbakning til forslaget, har vi hørt i løbet af den her debat.
Alle tror jeg egentlig støtter intentionerne på tværs af partiskel, og det er jo positivt, også for en ligestillingsordfører, at opleve.
Men det, der bare undrer mig, er, at der så ikke er opbakning til, at man indkalder til konkrete forhandlinger.
Vi havde gerne set, at den store opbakning også ville føre til noget konkret.
Det er vi overhovedet ikke modstandere af.
Vi vil bare gerne have, at der også bliver indkaldt til forhandlinger.
Vi er jo nogen, som var med til at forhandle forbedringer af netop fødselsområdet for nogle år siden.
Der gentog vi igen og igen, at det handlede om både før, under og efter en fødsel.
Men vi kunne ikke få mange midler afsat til efterfødselsområdet i forhandlingslokalet dengang.
Det er der brug for, altså midler.
Det er ikke, fordi vi ikke vil være med til at rykke på midlerne i Enhedslisten – det vil vi da gerne – men vi skal også være bevidste om, at der ikke nødvendigvis er midler nok på fødselsområdet i forvejen.
Så vi skal altså passe på, at vi ikke beder nogen om at dele slikket i en meget lille slikskål, nu det er jul.
Vi vil gerne gøre slikskålen lidt større, så lad os nu også sætte penge af til det her område.
Vi i Enhedslisten er glade for, at regeringen vil lave eftersynet, men vi synes, man skal gå længere og indkalde direkte til forhandlinger og også sætte penge af.
Hvis formanden tillader det, vil jeg gerne sige tillykke til de tvillinger, der sidder oppe på tilhørerrækkerne.
Når man har fødselsdag i december, kan ens fødselsdag godt drukne i jul og alt muligt andet.
Så kæmpestort tillykke med fødselsdagen.